F1: Lewis Hamilton jilħaq ir-rekord ta' Michael Schumacher Is-sewwieq Britanniku, Lewis Hamilton (Mercedes), huwa r-re tat-trakka hekk kif rebaħ is-seba' kampjonat tal-Formula Wieħed biex laħaq ir-rekord tal-leġġendarju Michael Schumacher. Huwa rebaħ il-Grand Prix tat-Turkija f'kundizzjonjiet xejn tajba li kkaratterizzaw Istanbul Park. Hamilton irreġistra ħin ta' 1:42:19.313 biex id-differenza ta' ħin li rebaħ biha kienet dik ta' 30 sekonda hekk kif fit-tieni post daħal il-Messikan Sergio Perez (Racing Point), segwit mill-Ġermaniż Sebastian Vettel (Ferrari), is-sewwieq minn Monaco, Charles Leclerc (Ferrari) u l-Ispanjol Carlos Sainz (McLaren). Din kienet ukoll l-94 rebħa tal-karriera tiegħu biex issa jinsab tlieta aħjar minn Schumacher li sfortunament jinsab f'qiegħ ta' sodda wara injury li sofra seba' snin ilu waqt li kien qed jiskija. Meta huwa rebaħ is-seba' titlu tiegħu, eżattament 16-il sena ilu fil-Grand Prix tal-Belġju, ħadd ma basar li dan ir-rekord b'xi mod kien se jintlaħaq. Iżda Hamilton, fl-etá ta' 35 sena, jista' jkompli jkabbar dan ir-rekord hekk kif jidher li ħadd u xejn ma jista' jwaqqfu. Huwa beda din it-tiġrija fis-sitt post iżda b'mod gradwali beda javvanza u jirbaħ il-pożizzjonijiet tiegħu sakemm fis-37 dawra huwa tela' fit-tieni post biex eventwalment għadda lil-leader Sergio Perez liema vantaġġ baqa' jżomm sat-tmiem. Meta fadal tliet Grand Prix oħra, Hamilton ma jistax jintlaħaq hekk kif għandu 307 punti, segwit minn Valtteri Bottas (197), Max Verstappen (170), Sergio Perez (100), Charles Leclerc (97) u Daniel Ricciardo (96).